PTTEP รับประโยชน์ราคาน้ำมันดิบอยู่ในระดับสูงแนะ”ซื้อลงทุนเป้า 142 บาท
PTTEP รับประโยชน์ราคาน้ำมันดิบอยู่ในระดับสูงแนะ"ซื้อลงทุนเป้า 142 บาท
PTTEP รับประโยชน์ราคาน้ำมันดิบอยู่ในระดับสูงแนะ"ซื้อลงทุนเป้า 142 บาท
29 เม.ย. 2562

บล.ไอร่า ระบุในบทวิเคราะห์วันนี้(29 เม.ย.62) ว่า บริษัท ปตท. สำรวจและผลิตปิโตรเลียม จำกัด (มหาชน)  หรือ PTTEP  ประกาศผลการดำเนินงาน ไตรมาส1/62มีกำไรสุทธิ 12,479 ล้านบาท เพิ่มขึ้น 47% เทียบไตรมาสก่อนหน้า แต่ลดลง 6.7% เทียบช่วงเดียวกันของปีก่อน ตามคาด ปัจจัยหลักมาจากผลประโยชน์ทางภาษี จากการแข็งค่าของค่าเงินบาท ในขณะที่ผลการดำเนินงานปกติดีขึ้นเล็กน้อย โดยกำไรจากการดำเนินงาน (Operating Profit) เพิ่มขึ้น 1.0% เทียบไตรมาสก่อนหน้า และ 20% เทียบช่วงเดียวกันของปีก่อน และมี EBITDA margin โดดเด่นอยู่ที่ 76%
ปริมาณการผลิตในช่วงไตรมาส 1/62 อยู่ที่ 319 kboed ลดลง 0.5% เทียบไตรมาสก่อนหน้า จากปริมาณขายก๊าซที่ลดลง
ราคาขายเฉลี่ยอยู่ที่ 46.21 USD/boe ลดลง 3.3% เทียบไตรมาสก่อนหน้า โดยที่ราคาขายก๊าซทรงตัวที่ 6.9 USD/mmbtu ตามคาด ในขณะที่ราคาขายน้ำมันดิบอยู่ที่ 59 USD/bbl ลดลงจาก 66 USD/bbl ในช่วงไตรมาส4/61 ซึ่งเป็นไปตามราคาน้ำมันดิบที่ลดลง
มีโอกาสเติบโตจากการซื้อกิจการ Murphy Oil โดยคาดดีลนี้จะสรุปได้ภายใน ไตรมาส2/62เบื้องต้นเราคาดจะสร้าง EBITDA ให้ PTTEP ประมาณ 500-600 M.USD (ประมาณ 17,400 ล้านบาท คิดเป็น EBITDA growth ประมาณ 14%) ต่อปีในช่วงปี 2563-2564 และจะเพิ่มขึ้นอีกในช่วงปี 2565 หลังจากโครงการ Sabah H ผลิตเต็มกำลัง เมื่อพิจารณาถึงผลตอบแทนที่จะได้รับและปริมาณสำรอง 2P ที่ 274 ล้านบาร์เรลต่อวัน ถือว่าค่อนข้างคุ้มค่า และคาดระยะสั้นจะเพิ่มกำลังผลิต PTTEP ขึ้นอีก 15% เป็น 366 kboed ราคาเป้าหมายปี 2562 เท่ากับ 142 บาท แนะนำ “ซื้อลงทุน”